LEVICE. Hradný park do vlastníctva získalo mesto v roku 2017 zámennou zmluvou s Nitrianskym samosprávnym krajom, ktorý ho dovtedy vlastnil.
Radnica sa dohodla s nitrianskom univerzitou, aby študenti pripravili návrhy, ako by sa dal park, ktorý je kúsok od centra Levíc, upraviť.
Mal by byť nielen oddychovou zónou, ale aj miestom pre podujatia, ktoré sa konajú v areáli historickej dominanty mesta a jej okolí.Čítajte
Čo s parkom?
Vo verejnom parku pod Levickým hradom pracovali študenti z nitrianskej univerzity na netradičnej úlohe. "Mesto Levice v spolupráci s Fakultou záhradníctva a krajinného inžinierstva Slovenskej poľnohospodárskej univerzity v Nitre sa zaoberá možnosťami revitalizácie parku pri hrade," informoval Andrej Tárník, pracovník univerzity.
Predstavitelia mesta oslovili nitriansku fakultu, aby sa zaoberala možnosťami úpravy tohto v súčasnosti zanedbaného miesta. "Študenti piateho ročníka krajinnej a záhradnej architektúry vykonali terénny prieskum, oboznámili sa s riešeným územím a zdokumentovali súčasný stav," opísal práce, s tým, že už boli vypracované analýzy a predbežné návrhové štúdie parku. Študentské práce prezentovali zástupcom mesta na stretnutí 19. marca.
Jazierko, pódium aj toalety
Podľa slov Adriany Macákovej, hovorkyne MsÚ Levice, vysokoškoláci pod vedením Ing. Attilu Tótha, PhD a Ing. arch. Ivana Čitáryho, PhD. Pripravili štyri variantné riešenia, v ktorých boli zohľadnené požiadavky a priority mesta.
Medzi nimi bolo okrem iného obnovenie jazierka, revitalizácia zelene, riešenie hlavných a vedľajších chodníkov, ihrisko, miesto na konanie spoločensko-kultúrnych akcií s možnosťou umiestnenia predajných stánkov a menšieho pódia. Súčasťou parku by mali byť aj sociálne zariadenia a uzatvárateľné oplotenie.
"Podmienkou bolo rešpektovanie blízkosti historickej pamiatky so zabezpečením priehľadov na objekt hradu," doplnila.
Keďže je v parku aj množstvo zdravých vzrastlých drevín, v rámci revitalizácie odstránia choré dreviny a vysadia sa nové stromy a trvalky.
Podľa slov hovorkyne predloženými návrhmi sa bude ďalej zaoberať pracovná komisia, pričom sa vyberie pre mesto najvhodnejšia alternatíva.
"Ide len o štúdie, návrhy, ako by mohol park vyzerať, nie o projektovú dokumentáciu," upozornila.
Doplnila tiež, že zatiaľ neboli vyčíslené finančné náklady, ani určené časové rozpätie, kedy by mali byť práce v parku realizované.
"Určite sa však mesto bude snažiť získať prostriedky na realizáciu z vhodných grantov a dotácií," zakončila.